**О Б Р А З Л О Ж Е Њ Е**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона је члан 97. став 1. тачка 7) Устава Републике Србије, којим је утврђено да Република Србија уређује својинске и облигационе односе и заштиту свих облика својине.

 **II. РАЗЛОЗИ ЗА ДОНОШЕЊЕ ЗАКОНА**

Након једногодишње примене Закона о железници („Службени гласник РС“, бр. 41/2018), а у циљу праћења ефеката решења њиховог спровођења Министарствo грађевинарства, саобраћаја и инфраструктуре покренуо је иницијативу за изменама и допунама наведеног закона, ради његовог унапређења. У складу са наведеном иницијативом, затражена су мишљења и предлози свих релевантних учесника на железничком тржишту у Републици Србији. Мишљења и предлози везани за Закон о железници добијени су од „Инфраструктуре Железнице Србије“ а.д, Центра за истраживање несрећа у саобраћају, „Електропривреде Србије“ и „Србија Воза“.

Достављена мишљења и предлози за измене и допуне Закона о железници се углавном односе на дефинисање различитих појмова који раније нису били дефинисани или чија дефиниција није била довољно јасна и прецизна.

Имајући у виду предмет овог закона, исти је од нарочитог значаја за функционисање путничког и теретног железничког саобраћаја у Републици Србији и из тог разлога неопходно је да све одредбе закона буду прецизно утврђене како не би биле подложне различитом тумачењу.

Наведеним Нацртом закона спроводи се даљи поступак усклађивања са правним тековинама Европске уније, односно Уредбом (ЕЗ) бр. 1371/2007 Европског парламента и Савета од 23. октобра 2007. о правима и обавезама путника у железничком саобраћају и то пре свега у области права путника.

Поред тога, Нацртом закона врши се усклађивање са Нацртом закона о изменама и допунама Закона о уговорима о превозу у железничком саобраћају, као и отклањају недостаци текста Закона који су техничке природе.

Такође, овим Нацртом закона се прецизирају надлежности Дирекције за железнице.

 **III.** **ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

**Чланом 1. Нацрта закона** предложена је измена члана 2. став 1, односно после тачке 61) додаје се тачка 61а), којом се дефинише појам „теретни терминал“.

**Чланом 2. Нацрта закона** врше се измене у члану 17. Закона, тако што се после става 5. додаје нов став који се односи на доступност садржине радне верзије Изјаве о мрежи заинтересованим странама.

 **Чланом 3. Нацрта закона** врше се измене у члану 19. став 4. тако што се реч: „два” мења се са речи: „месец”.

**Чланом 4. Нацрта закона** предложена је измена у члану 20. став 7. тако што се дефинише поступак измене цене приступа јавној железничкој инфраструктури.

**Чланом 5. Нацрта закона** предлаже се измена у члану 34. став 11. тако што усклађује терминологија.

**Чланом 6. Нацрта закона** мења се члан 53. ради утврђивања јавног интереса.

**Чланом 7. Нацрта закона** мења се члан 54. ради утврђивања експропријације, административног преноса и непотпуне експропријације непокретности за потребе јавне железничке инфраструктуре.

**Чланом 8. Нацрта закона** предлаже се измена члана 76. које се односе на изградњу, реконструкцију и одржавање градских железница.

**Чланом 9. Нацрта закона** у члану 77. додају се нови ст. 12 и 13. који се односе на висину таксе.

**Чланом 10. Нацрта закона** врши се измена у члану 81. у ст. 9. и 10. тако што се усклађује терминологија.

**Чланом 11. Нацрта закона** у члану 83. после става 14. додаје се нови став који се односи на поспупак одузимања лиценце од стране Дирекције.

**Чланом 12. Нацрта закона** врши се правнотехничка редакција у члану 93. став 2. тачка 4).

**Чланом 13. Нацрта закона** после члана 97. додаје се нови члан 97а , који се односи на одређивање авансног износа у случају повреде или смрти путника.

**Чланом 14. Нацрта закона** после члана 99. додаје се нови члан 99а, који се односи на приспут превозу железницом особама са инвалидитетом и особама са смањеном покретљивошћу.

**Чланом 15. Нацрта закона** после члана 100. додају се чл. 100а и 100б, који се односе на дефинисање поступака и услова за пружање помоћи на железничкој станици особама са инвалидитетом и особама са смањеном покретљивошћу.

**Чланом 16. Нацрта закона** у члану 112. после става 3. додаје се нови став 4. којим се дефинише начин обрачуна и пружања надокнаде за обавезу јавног превоза.

**Чланом 17. Нацрта закона** у члану 114. после става 4. додаје се став 5. који се односи на додељивање уговора о обавези јавног превоза под одређеним условима.

**Чланом 18. Нацрта закона** у члану 117. после става 3. додају се ст. 4, 5. и 6 који се односе на трошкове извршења обавезе јавног превоза.

**Чланом 19. Нацрта закона** у члану 121. после става 15. додаје се нови став који се односи на приступ пословним просторијама и пословној документацији овлашћеним лицима Дирекције.

**Чланом 20. Нацрта закона** у члану 122. после става 1. додаје се нови став који се односи на приступ овлашћеним лицима Дирекције у области лиценцирања железничких превозника.

**Чланом 21. Нацрта закона** у члану 123. после става 2. додаје се нови став који се односи на приступ овлашћеним лицима Дирекције железничкој станици и возним средствима.

**Чланом 22. Нацрта закона** врши се правнотехничка редакција у члану 138. став 1. после речи „жалба“ додаје се реч „министру“.

**Чланом 23. Нацрта закона** у члану 140. став 4. додаје се тачка 39) која се односи на одређивање висине новчане казне за прекршаје из става 1. тачка 35), 36) и 39) овог члана.

**Чланом 24. Нацрта закона** дефинише се даданом ступања на снагу овог закона престаје да важи Правилник о садржини и форми Изјаве о мрежи („Службени гласник РС”, број 97/13).

**Чланом 25. Нацрта закона** одређује се ступање на снагу овог закона.

**IV. ФИНАНСИЈСКА СРЕДСТАВА ПОТРЕБНА ЗА СПРОВОЂЕЊЕ ЗАКОНА**

За примену овог закона није потребно обезбедити средства у буџету Републике Србије.